Predkladacia správa

Ministerstvo zdravotníctva SR v súlade s koncepciou reformy v rezorte zdravotníctva a  podľa § 84 a nasl. zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctva o zmene a doplnení niektorých zákonov v znení neskorších predpisov vypracovalo vzorovú zakladateľskú listinu a vzorové stanovy akciovej spoločnosti založenej na poskytovanie zdravotnej starostlivosti, ktoré predkladá vláde SR na schválenie. Podľa ustanovenia §  84 ods. 2 citovaného zákona vláda schvaľuje zakladateľskú listinu a stanovy akciovej spoločnosti. Vzhľadom na závažnosť predmetnej transformácie, na počet zdravotníckych zariadení a na vysokú hodnotu majetku štátu, ktorý sa vkladá do akciových spoločností, Ministerstvo zdravotníctva SR predkladá vláde SR na schválenie aj vzorovú zakladateľskú listinu a vzorové stanovy akciovej spoločnosti na poskytovanie zdravotnej starostlivosti.

Predložené návrhy sú rozhodujúcimi listinnými materiálmi, ktoré určujú celú existenciu akciovej spoločnosti, a preto ich schválenie vládou SR prispeje k skvalitneniu transformačného procesu.

Rozporové konanie s Ministerstvom spravodlivosti SR sa uskutočnilo 7. 3. 2005 dohodou, že návrh na uznesenie bude doplnený o bod B., podľa ktorého vláda SR berie na vedomie, že ustanovenie bodu č. 7 a 8 Záväzných ustanovení stanov akciových spoločností so 100%  majetkovou účasťou štátu vyplývajúcich zo spoločných zásad fungovania týchto spoločností vo vzorových stanovách, ktoré schválila vláda SR uznesením č. 396 zo 17. apríla 2002 pre akciové spoločnosti založené podľa zákona č. 578/2004 Z. z. neplatia z dôvodu osobitného postavenia a výkonu činnosti zdravotníckych zariadení v pôsobnosti ministerstva zdravotníctva SR. 

	Schválenie materiálu nebude mať dopad na zamestnanosť ani finančný, ekonomický a environmentálny vplyv.